## Naputak za izradu izvješća o stanju rješavanja uprav­nih stvari u tijelima državne uprave i upravnim tijelima Grada Zagreba i rokovima za dostavljanje tog izvješća

### NN 86/2006 (28.7.2006.), Naputak za izradu izvješća o stanju rješavanja uprav­nih stvari u tijelima državne uprave i upravnim tijelima Grada Zagreba i rokovima za dostavljanje tog izvješća

# SREDIŠNJI DRŽAVNI URED ZA UPRAVU

**2048**

Na temelju članka 298. stavka 3. Zakona o općem upravnom postupku (»Narodne
novine«, br. 53/91 i 103/96) i članka 17. Zakona o sustavu državne uprave
(»Narodne novine«, br. 75/93, 48/99, 15/00, 127/00, 59/01. i 199/03), državni
tajnik Središnjeg državnog ureda za upravu, donosi

## NAPUTAK

### ZA IZRADU IZVJEŠĆA O STANJU RJEŠAVANJA UPRAVNIH STVARI U TIJELIMA DRŽAVNE UPRAVE I UPRAVNIM TIJELIMA GRADA ZAGREBA I ROKOVIMA ZA DOSTAVLJANJE TOG IZVJEŠĆA

OPĆE ODREDBE

I.

Ovim Naputkom propisuje se način rada tijela državne uprave i upravnih tijela
Grada Zagreba pri izradi izvješća o stanju rješavanja upravnih stvari, te
izdavanju uvjerenja i drugih potvrda, odnosno rokovi za dostavljanje tih
izvješća.

II.

Izvješće o stanju rješavanja upravnih stvari (u tekstu koji slijedi: Izvješće)
izrađuje se za svaku kalendarsku godinu i dostavlja se Središnjem državnom uredu
za upravu najkasnije do konca veljače tekuće godine za prethodnu godinu.
Središnji državni ured za upravu zbirno izvješće o stanju rješavanja upravnih
stvari dostavlja Vladi Republike Hrvatske i svim ministarstvima.

III.

Izvješće sadrži tekstualni i brojčani (numerički) dio.

TEKSTUALNI DIO IZVJEŠĆA

IV.

U tekstualnom dijelu Izvješća navode se značajnije pojave odnosno problemi
nastali u rješavanju upravnih stvari, odnosno izdavanju uvjerenja i drugih
potvrda, a posebice treba navesti razloge radi kojih određeni predmeti nisu
riješeni u zakonskom roku.
Središnja tijela državne uprave, uredi državne uprave u županijama i upravna
tijela Grada Zagreba će uz tekstualni dio izvješća navesti i popis zakona
odnosno drugih propisa kojima je određena nadležnost tih tijela za rješavanje u
određenoj vrsti upravnih stvari, odnosno za izdavanje uvjerenja ili drugih
potvrda.

BROJČANI (NUMERIČKI) DIO IZVJEŠĆA

V.

U brojčanom (numeričkom) dijelu Izvješća daje se odgovarajući brojčani
(numerički) pregled stanja rješavanja upravnih stvari, postupanju po izvanrednim
pravnim lijekovima, te izdavanju uvjerenja ili drugih potvrda, s određenim
podacima o odnosu broja predmeta u rješavanju i broja izvršitelja.

VI.

Središnja tijela državne uprave daju podatke o stanju rješavanja upravnih stvari
prvog stupnja, upravnih stvari drugog stupnja, postupanju po izvanrednim pravnim
lijekovima, te izdavanju uvjerenja odnosno drugih potvrda.

VII.

Uredi državne uprave u županijama i upravna tijela Grada Zagreba daju podatke o
stanju rješavanja upravnih stvari prvog stupnja, postupanju po izvanrednim
pravnim lijekovima, te izdavanju uvjerenja odnosno drugih potvrda.

VIII.

Tijela državne uprave koja nisu imala u rješavanju određenu vrstu predmeta na
koju se odnose pojedini obrasci, te obrasce neće ispuniti, ali će to naznačiti u
tekstualnom dijelu izvješća.

IX.

Podaci o stanju rješavanja upravnih stvari odnosno izdavanju uvjerenja ili
drugih potvrda mogu se davati isključivo iz odgovarajućih upisnika predmeta
upravnog postupka, odnosno urudžbenog zapisnika koji se vodi u tijelu državne
uprave, odnosno upravnim tijelima Grada Zagreba.

X.

Podaci za tijela državne uprave odnosno upravna tijela Grada Zagreba prikazuju
se po upravnim područjima utvrđenim posebnim zakonima i drugim propisima.
Prilikom prikazivanja predmeta po upravnim područjima, potrebno je posebno
naznačiti predmete iz djelokruga pojedinih inspekcija.

XI.

Podaci se prikazuju na odgovarajućem obrascu zbirno (sveukupno) za središnje
tijelo državne uprave, ured državne uprave u županiji, odnosno upravna tijela
Grada Zagreba.

XII.

Ministarstva prikazuju i podatke po upravnim organizacijama u sastavu
ministarstva te drugim samostalnim unutarnjim ustrojstvenim jedinicama.
Državne upravne organizacije i središnji državni uredi podatke prikazuju po
službama, odnosno odjelima, ako odjeli nisu u sastavu službe.
U središnjem tijelu državne uprave u kojem su ustrojene područne jedinice toga
tijela, podatke treba prikazati i po tim područnim jedinicama odnosno njihovim
ispostavama.

XIII.

Uredi državne uprave u županijama podatke prikazuju i po služ­bama, odnosno po
ispostavama ureda državne uprave.

XIV.

Upravna tijela Grada Zagreba podatke prikazuju i po pojedinim upravnim tijelima,
te po područnim uredima gradske uprave.

XV.

Odnos broja predmeta i broja izvršitelja prikazuje se tako, da se u odgovarajući
stupac pojedinog obrasca unese broj izvršitelja koji rade na određenoj vrsti
predmeta i usporedi s ukupnim brojem pred­meta u rješavanju, u za to predviđenim
stupcima.
Ako pojedini izvršitelj radi na dvije ili više vrsta poslova, npr. i na
rješavanju upravnih stvari i na izdavanju uvjerenja ili drugih potvrda, ili na
rješavanju upravnih stvari i prvog i drugog stupnja, ili u drugim mogućnostima,
njegov udio u rješavanju pojedine vrste predmeta prikazat će se u odgovarajućem
obrascu postotkom izraženim decimalnim brojem na dvije decimale (decimalno
izraženim postotkom), koji mora biti manji od 1,00 (npr. 0,50. 0,33 ili 0,17).
Zbir decimalnih brojeva za toga izvršitelja mora iznositi upravo 1,00,
računajući sve vrste predmeta na kojima taj izvršitelj radi, a koji se upisuju u
odgovarajući stupac pripadajućeg obrasca. Ocjenu o tome na kojim je sve vrstama
predmeta izvršitelj radio i u kojem dijelu (postotku koji se izražava decimalnim
brojem) daje neposredno nadređeni službenik.
Primjer: Ako je određeni izvršitelj radio npr. na tri vrste pred­meta,
primjerice na rješavanju upravnih stvari prvog stupnja, rješavanju predmeta po
izvanrednim pravnim lijekovima, odnosno izdavanju uvjerenja ili drugih potvrda,
a neposredno nadređeni službenik ocijeni da je npr. taj izvršitelj polovicu
ukupnog radnog vremena rješavao upravne stvari (50% ili 0,50), a trećinu ukupnog
radnog vremena izdavao uvjerenja ili druge potvrde (33% ili 0,33), proizlazi da
je na radu po predmetima u vezi izvanrednih pravnih lijekova proveo 17% ili 0,17
dijela ukupnog radnog vremena. Stoga će se za tog izvršitelja u Obrazac 1. u
stupac 9. upisati 0,50, u Obrazac 3. u stupac 8. 0,17, a u Obrazac 4. u stupac
8. 0,33.

XVI.

Svi se podaci prikazuju na obrascima od 1. do 4., u onoliko primjeraka koliko je
potrebno prema odredbama točki XI. do XIV. ovog Naputka. Sukladno tome, u nazivu
tijela u određenom obras­cu treba navesti naziv tijela, naziv unutarnje
ustrojstvene jedinice, odnosno odgovarajuće područne jedinice, ispostave odnosno
područ­nog ureda.

XVII.

Obrasci se u pravilu izrađuju na papiru, te u odgovarajućem računalnom programu
(npr. Excel), te se uz popunjene obrasce otis­nute na papiru dostavljaju i
zapisi na odgovarajućem elektroničkom mediju (npr. disketa, cd, dvd) s traženim
podacima obrađenim u tom računalnom programu, a popunjeni obrasci šalju se i
putem e-mail-a, na odgovarajuću e-mail adresu Središnjeg državnog ureda za
upravu.

XVIII.

Obrazac 1. odnosi se na rješavanje upravnih stvari u prvom stupnju, Obrazac 2.
na rješavanje upravnih stvari u drugom stupnju, Obrazac 3. na postupanje po
izvanrednim pravnim lijekovima, a Obrazac 4. na izdavanje uvjerenja i drugih
potvrda.

Uz Obrazac 1.

XIX.

U Obrazac 1. u stupac 1. upisuju se podaci o neriješenim predmetima iz
prethodnog razdoblja, odnosno prethodne i ranijih godina. U stupac 2. upisuju se
podaci o predmetima primljenim na rješavanje u tijeku izvještajne godine, a u
stupac 3. upisuje se njihov ukupni zbroj. U stupac 4. upisuju se podaci o tome
da li su predmeti riješeni u roku iz odredbe članka 218. Zakona o općem upravnom
postupku (u tekstu koji slijedi: ZUP), a u stupac 5. podaci o predmetima koji su
riješeni izvan toga roka. U stupac 6. upisuje se ukupan broj riješenih predmeta,
a u stupac 7. ukupni broj neriješenih pred­meta, koji se dobije tako da se od
ukupnog zbroja predmeta u rješavanju (stupac 3.) oduzme broj ukupno riješenih
predmeta (stupac 6.). U stupac 8. upisuju se podaci o broju podnijetih žalbi, a
u stupac 9. broj izvršitelja sukladno točki XV. ovog Naputka. U stupac 10.
upisuje se broj predmeta po izvršitelju, koji se dobije tako da se ukupni broj
predmeta u rješavanju (stupac 3.) podijeli s brojem izvršitelja (stupac 9.), te
u stupac 11. broj neriješenih predmeta po izvršitelju, koji se dobije tako da se
ukupni broj neriješenih predmeta (stupac 7.) podijeli s ukupnim brojem
izvršitelja (stupac 9.).

Uz Obrazac 2.

XX.

U Obrazac 2. na stranici 1. u stupac 1. upisuje se broj neriješenih žalbi iz
prethodnog razdoblja, odnosno prethodne i ranijih godina, u stupac 2. koliko je
novih žalbi primljeno u izvještajnoj godini, a u stupac 3. njihov ukupni zbroj.
U stupac 4. upisuje se koliko je žalbi riješeno u roku iz članka 247. ZUP-a, a u
stupac 5. koliko je žalbi riješeno izvan toga roka. U stupac 6. upisuje se
koliko je žalbi odbačeno primjenom odredbe članka 239. stavka 1. ZUP-a, a u
stupac 7. koliko je žalbi odbijeno primjenom odredbe članka 240. ZUP-a. U stupac
8. upisuje se koliko je rješenja proglašeno ništavim temeljem odredbe članka
241. stavka 1. ZUP-a, a u stupac 9. koliko je rješenja poništeno radi
nenadležnosti temeljem odredbe članka 241. stavka 2. ZUP-a. U stupac 10. upisuje
se koliko je rješenja poništeno povodom žalbe temeljem odredbe članka 242.
stavka 1. ZUP-a, a na stranici 2. istog obrasca u stupac 11. upisuje se koliko
je rješenja poništeno temeljem odredbe članka 242. stavka 2. ZUP-a. U stupac 12.
upisuje se koliko je rješenja poništeno i donijeto novih temeljem odredbe članka
243. stavka 1. ZUP-a, a u stupac 13. koliko je rješenja izmijenjeno temeljem
odredbe članka 243. stavka 2. ZUP-a.U stupac 14. upisuje se koliko je rješenja
izmijenjeno temeljem odredbe članka 244. ZUP-a, a u stupac 15. koliko je žalbi
riješeno u slučaju nedonošenja rješenja temeljem odredbe članka 246. ZUP-a. U
stupac 16. upisuje se broj predmeta u kojima je stranka odustala od žalbe
temeljem odredbe članka 247. stavka 2. ZUP-a, a u stupac 17. ukupni broj
riješenih žalbi, koji se dobije zbrajanjem broj predmeta, od stupca 6. do stupca
16. U stupac 18. upisuje se koliko je ostalo neriješenih žalbi, koji se dobije
tako da se od ukupnog broja žalbi (stupac 3.) oduzme broj riješenih žalbi
(stupac 17.), a u stupac 19. broj pokrenutih upravnih sporova. U stupac 20.
upisuje se broj izvršitelja koji su radili na rješavanju žalbi, sukladno točki
XV. ovog Naputka, a u stupac 21. upisuje se broj predmeta po izvršitelju, koji
se dobije tako da se ukupni broj žalbi u rješavanju (stupac 3.) podijeli s
brojem izvršitelja koji su radili na rješavanju žalbi (stupac 20.). U stupac 22.
upisuje se broj neriješenih predmeta po izvršitelju, koji se dobije tako da se
broj ukupno neriješenih žalbi (stupac 18.) podijeli s brojem izvršitelja koji su
radili na rješavanju žalbi (stupac 20.).

Uz Obrazac 3.

XXI.

U Obrazac 3. u stupac 1. upisuje se broj predmeta obnove postupka, sukladno
odredbi članka 249. ZUP-a, a u stupac 2. broj pred­meta mijenjanja i
poništavanja rješenja u vezi s upravnim sporom (članak 261. ZUP-a). U stupac 3.
upisuje se broj predmeta zahtjeva za zaštitu zakonitosti temeljem odredbe članka
262. ZUP-a, a u stupac 4. broj predmeta poništavanja i ukidanja konačnih
rješenja po pravu nadzora temeljem odredbe članka 263. ZUP-a. U stupac 5.
upisuje se broj predmeta ukidanja i mijenjanja pravomoćnog rješenja uz pristanak
ili na zahtjev stranke temeljem odredbe članka 265. ZUP-a, a u stupac 6. broj
predmeta izvanrednog ukidanja izvršnog rješenja temeljem odredbe članka 266. ZUP-a.
U stupac 7. upisuje se broj predmeta proglašavanja rješenja ništavim temeljem
odredbe članka 267. ZUP-a. U stupac 8. upisuje se ukupan broj izvanrednih
pravnih lijekova, a u stupac 9. ukupan broj izvršitelja na predmetima
izvanrednih pravnih lijekova, sukladno odredbi točke XV. ovog Naputka. U stupac
10. upisuje se koliko je bilo predmeta po izvršitelju, koji se dobije tako da se
ukupan broj predmeta u rješavanju (stupac 8.) podijeli s brojem izvršitelja
(stupac 9.).

Uz Obrazac 4.

XXII.

U Obrazac 4. u stupac 1. upisuju se podaci o uvjerenjima i drugim potvrdama koji
su izdani temeljem odredbe članka 171. ZUP-a (o činjenicama o kojima se vodi
službena evidencija), a u stupac 2. upisuju se podaci o uvjerenjima odnosno
drugim potvrdama koji su izdani temeljem odredbe članka 172. ZUP-a (o
činjenicama o kojima se ne vodi službena evidencija, ako je to posebnim zakonom
izrijekom propisano). U stupac 3. upisuje se njihov ukupan zbroj, u stupac 4.
upisuju se podaci o uvjerenjima odnosno drugim potvrdama koji su izdani u roku
iz članka 171. stavka 5. ZUP-a, odnosno u roku iz članka 172. stavka 3. ZUP-a, a
u stupac 5. uvjerenja odnosno druge potvrde izdani izvan tih rokova. U stupac 6.
upisuje se ukupan zbroj izdanih uvjerenja odnosno drugih potvrda, a u stupac 7.
ukupan broj neriješenih zahtjeva. U stupac 8. upisuje se broj izvršitelja koji
su radili na izdavanju tih uvjerenja odnosno drugih potvrda, sukladno točki XV.
ovog Naputka, a u stupac 9. upisuje se broj predmeta po izvršitelju, koji se
dobije tako da se ukupni broj izdanih uvjerenja ili drugih potvrda (stupac 3.)
podijeli s brojem izvršitelja (stupac 8.). U stupac 10. upisuje se broj
neriješenih zahtjeva po izvršitelju, koji se dobije tako da se broj neriješenih
zahtjeva (stupac 7.) podijeli s brojem izvršitelja (stupac 8.).

XXIII.

Podatke u obrascima treba prikazati pregledno, te moraju biti točni, potpuni i
uredno zbrojeni.

XXIV.

Obrasci od 1. do 4. sastavni su dio ovog Naputka.

XXV.

Obrasci od 1. do 4., obavijest o obvezi izvještavanja o stanju rješavanja
upravnih stvari, te e-mail adresa za slanje podataka o stanju rješavanja
upravnih stvari, objavljuju se i na web stranici Središnjeg državnog ureda za
upravu.

XXVI.

Ovaj Naputak stupa na snagu osmog dana od dana objave u »Narodnim novinama«.

Klasa: 034-06/06-01/0003
Urbroj: 515-09/2-06-15
Zagreb, 20. srpnja 2006.

Državni tajnik
**Antun Palarić**, v. r.

![](dodatni/144678.gif)

![](dodatni/144677.gif)

![](dodatni/144676.gif)

![](dodatni/144675.gif)

![](dodatni/144674.gif)

Naputak, NN 86/2006-2048
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)